## Nuria Montes demana al Govern central la derogació del nou comunicat de registre de viatgers

*** La consellera remarca que des del Govern Valencià “sempre hem rebutjat la imposició del registre de viatgers, tal com estava plantejat, perquè imposa unes obligacions incomplibles per al sector”
* Assenyala que el compromís del Govern central amb l’elaboració d’una orde aclaridora d’estes dades “demostra que els motius del sector turístic per a rebutjar este registre són més que raonables i justificats”
* Per a Montes, “millor que revisar i elaborar una orde aclaridora, el Govern hauria d’abandonar la idea d’aprovar-ho perquè, tal com avisa el sector turístic, causarà molts problemes”**

La consellera d’Innovació, Indústria, Comerç i Turisme, Nuria Montes, ha sol·licitat al Govern central la derogació del comunicat de registre de viatgers del Reial decret 933/2021.

Montes ha assenyalat que el compromís que va anunciar fa dos setmanes el Govern central d’elaborar una orde que facilite la implantació de les dades del registre de viatgers “demostra que els motius del sector turístic per a rebutjar este registre són més que raonables i justificats”.

Per això, la responsable de la política turística de la Generalitat ha manifestat que “millor que revisar i elaborar una orde aclaridora, el Govern central hauria d’abandonar la idea d’aprovar-ho perquè, tal com avisa el sector turístic, causarà molts problemes”.

La consellera ha explicat que este comunicat de registre de viatgers “ha generat rebuig des de tot el sector turístic, tant de l’allotjament, com de les agències de viatges”, per això, ha insistit al ministre de l’Interior que “reconsidere la seua postura”.

Nuria Montes ha recordat que des del Consell “sempre hem rebutjat la imposició del registre de viatgers, tal com s’ha plantejat, perquè imposa unes obligacions incomplibles per al sector”, remarcant que “ens hem posicionat del costat del sector turístic des del principi”.

Per això, Montes ha demanat al Ministeri de l’Interior que “escolte el sector turístic”, i ha recordat que “el ministre d’Indústria i Turisme, Jordi Hereu, va mostrar el seu suport al sector turístic sobre este assumpte en l’últim ple del Consell Espanyol de Turisme celebrat dimecres passat”.

La responsable de Turisme ha recordat que tant el sector hoteler, de càmpings, de lloguer de vehicles com les agències de viatges “han mostrat el seu rebuig a este nou comunicat de registre de viatgers”, i assenyala que és “especialment complicat per a les agències de viatges, ja que estes, a diferència del sector de l’allotjament, fins ara no utilitzaven la plataforma de registre”.

A més, la consellera ha explicat que les agències de viatges també han alertat de la “discriminació que estan tenint respecte a turoperadors estrangers que no tindran obligació de comunicar les reserves en allotjaments turístics després de l’aplicació de la nova normativa”.

**Orde ministerial**

La consellera ha recordat que el Ministeri de l’Interior “es va comprometre fa dos setmanes a no demanar més dades de les que ja es demanen i a elaborar una orde ministerial aclaridora, però a hores d’ara no s’ha publicat”.

Per això, Montes ha declarat que “entenem el descontentament i el malestar davant la inseguretat jurídica del sector turístic sobre este assumpte, ja que encara no s’ha publicat una orde en la qual s’explique què és el que cal fer i el que no”.

El Reial decret 933/2021, de 26 d’octubre, pel qual s’establixen les obligacions de registre documental i informació de les persones físiques o jurídiques que exercixen activitats d’hostalatge i lloguer de vehicles de motor, es preveu que entre en vigor el pròxim 2 de desembre.

Fecha: 13/10/2024